Johannes Thingnes Bø skjøt seg bort og tapte alt
Med denne seieren har franskmannen også vunnet verdenscupen sammenlagt. På forhånd lå Johannes Thingnes Bø an til å vinne sprintcupen, men også den røk i Sibir. Johannes Thingnes Bø fikk to bom på liggende skyting, og dermed var seierssjansene allerede spolert. Tross fullt hus på stående endte han ned på 14. plass, ett minutt og 22 sekunder bak Fourcade. – Han sitter igjen med ingenting, sukket NRK-kommentator Andreas Stabrun Smith da det ble klart at både verdenscupen totalt og sprintcupen var tapt for Johannes Thingnes Bø. – To bom på ligg er ikke lov. Med null på stå er jeg fortsatt milevis bak, sa en skuffet Thingnes Bø til NRK . – Jeg hadde muligheten til å vinne gultrøyen, men misset også sprinttrøyen i dag. Så det var liksom bare alt på en gang i dag. Martin Fourcade var i en klasse for seg torsdag. Han var 33 sekunder foran landsmannen Simon Destieux. – Det er brutalt det Fourcade driver med, sa ekspertkommentator Halvard Hanevold. – Han gjør det gang på gang på gang. Mest imponerende er det høye bunn-nivået. Franskmannen har vært på pallen i alle renn han har gått denne vinteren. PS: Den gode nyheten er at Norge vinner nasjonskampen i verdenscupen. Norge har 6458 poeng, Frankrike 6129 og Tyskland 5910. Resultater: 1. Martin Fourcade. 2. Simon Destieux +33.2. 3. Fredrik Lindström +33.5. 14. Johannes Thingnes Bø +1.22.4. 16. Tarjei Bø +1.27.0. 25. Henrik L'Abee-Lund +1,50.0 26. Vetle Sjåstad Christiansen +1.50.3. 37. E. Bjøntegaard +2,15,9. 38. Lars Helge Birkeland +2,18,5 39. Ole Einar Bjørndalen +2.20.1. 69. Fredrik Gjesbakk +3.42.3.
Martin Fourcade brukte lang tid på skytingen, hadde fulle hus og vant sprinten i russiske Tjumen. Johannes Thingnes Bø skjøt seg bort og endte som beste nordmann på 14. plass.